**Skaidrojošais apraksts publiskai apspriešanai par koku ciršanu Gulbīšu parkā,**

**Rīgas ielā 46B, Gulbenē**

**Esošā situācija**

Gulbīšu parks ir Gulbenes pilsētas transporta ceļu ieskauts. No Rīgas, Līkās un Oskara Kalpaka ielām to atdala lapu koku rindas. Parka dienvidu daļā no dažāda rakstura būvēm parku atdala sētas. Reljefs ir līdzens un zemāks par apkārt tam esošo ielu līmeni. Parku uz pusēm sadala Gaitnieku iela, tā veidojot divas nošķirtas parka daļas ar izteikti dažādu raksturu. Esošais parka taciņu tīkls savieno parka funkcionālās zonas (strūklaka, sporta, rotaļu laukums), bet tām nav skaidri uztverama telpiskā organizācija.

**Projekta priekšlikums**

Gulbīšu parka atjaunošanas projektā paredzēts veidot vienotu parka struktūru, nojaucot robežu starp tā austrumu un rietumu daļām, veicinot parka teritorijas līdzsvarotu izmantošanu. Projektā paredzēts saglabāt parka esošās vērtības un papildināt to ar jauniem rekreācijas objektiem publiskiem pasākumiem un atpūtai. Parku plānots atjaunot pēc “kolāžas” principa, t.i. izcelt esošo objektu raksturu un veidot jaunus laukumus un taciņas ar skaidri nolasāmām atsevišķām identitātēm, kas kopīgi savijas vienotā parka struktūrā. Taciņām paredzēts veidot nolasāmu hierarhiju, izceļot to dažādu nozīmi – garāku pastaigu takas, savienojošās takas, īsceļi utt. Parkā paredzētas zonas bērnu rotaļu laukumiem, piknikiem, sporta laukums, dārzs, brīvdabas skatuve, suņu pastaigu zona un jauna lielāka strūklaka ar saglabātām gulbīšu skulptūrām.

**Būvniecības ieceres ietvaros cērtamie koki**

Jaunais pastaigu taku tīkls veidots tā, lai maksimāli saglabātu esošos kokus. Tomēr vietās, kur koki ir tuvāk par 1,5m jaunizbūvējamām takām un būvniecības laikā varētu tikt traumēta koku sakņu sistēma, kokus piedāvāts nocirst. Atsevišķi koki (Nr. 10, 17, 18, 19, 20, 21) jau šobrīd ir tuvāk taciņām, kā pieļaujams, un, saglabājot esošo trasējumu, bet mainot segumu uz jaunu un kvalitatīvu, to sakņu sistēma tiktu traumēta. Divus kokus (Nr. 1, 2) piedāvāts nocirst, lai laukumā varētu izveidot pandusu vides pieejamībai. Četri koki (Nr. 9, 11, 12, 13) ir traucējoši brīvdabas skatuves un tās apkalpes ceļa izbūvei, bet vairākiem esošajiem kokiem tiešā skatuves tuvumā, paredzēts veidot apdobes no metāla režģa sakņu aizsardzībai. Divus kokus (Nr. 14, 15) paredzēts nocirst, lai parka varētu izbūvēt piebraucamo ceļu no Līkās ielas, kas apkalpotu skatuvi un stāvvietas pie suņu pastaigu laukuma. Koku puduru pie suņu laukuma (Nr.16) paredzēts aizvietot ar jaunu kļavu stādījumu rindu. Vairākus pavisam nelielus kokus (Nr. 3, 4, 5, 6) dārza zonā paredzēts nocirst lai veidotu skaidru taciņu tīklojumu un zona būtu labi pārredzama no blakus esošajām ielām. Kopējais būvniecības ieceres ietvaros nocērtamo koku skaits 21, no kuriem 4 ir maza stumbra diametra koki (10-20cm).

Būvniecības ieceres ietvaros atsevišķās parka zonās paredzēts veidot jaunu koku rindas un apstādījumus. Kopējais būvniecības ieceres ietvaros jauno koku skaits 30, no kuriem 4 pīlādži pie Gaitnieku ielas, 10 kļavas pie Gaitnieku ielas un suņu pastaigu laukumā, 2 sarkanie ozoli pie bērnu rotaļu laukumiem, 14 ceriņi starp strūklaku un pikniku zonu.

Papildus starp taciņām paredzēti jauni zemie stādījumi, kas turpina parka zonas esošo plašuma un pārredzamības sajūtu. Pa dārza perimetru aiz soliņiem izvietotas zemo mūžzaļo stādījumu rindas, lai fiziski un psiholoģiski zonu atdalītu no Rīgas un Līkās ielas. Tas nepieciešams mierīgai atpūtai, jo esošo lapu koku augstie vainagi pietiekami nenodala zonu no ielu satiksmes, sevišķi ziemā, kad kokiem nav lapu.